     ร้านข้าวมันไก่ร้านเล็ก ๆ ทำกันเป็นธุรกิจครอบครัวที่มีขายเฉพาะช่วงเช้า ๆ เท่านั้น สอบถามทราบมาว่าทางร้านทำขายเฉพาะเท่าที่ขายได้ ไม่ได้ทำเยอะในแต่ละวัน ดังนั้นเวลาประมาณ 9 โมงเช้าหน่อยๆ ข้าวมันไก่ที่นี่ก็จะหมดแล้วครับ ร้านตั้งอยู่ถนนอินทรคีรี แต่ให้เข้าทางฝั่งสนามบินนะ ไม่ใช่ฝั่งวงเวียนแม่สอด ตรงเข้ามาเรื่อย ๆ ก่อนถึงทาง one-way ร้านจะอยู่ทางซ้ายมือเลยครับ อยู่เยื้องๆ  กับแสงเจริญพานิช เปิดทุกวันตั้งแต่เวลา 07.00 น. - 09.30 น. โดยประมาณครับ

     ที่มาของชื่อร้านก็อย่างที่บอกครับ ช่วงสาย ๆ ประมาณ 09.00 น. ก็จะหมดแล้ว แล้วแกจะห้อยป้ายหน้าร้านว่า "หมดแล้วค่ะ" ลูกค้าก็พากันเรียกชื่อร้านแกอย่างนั้นครับ เมนูทางร้านจะเป็นข้าวมันไก่เพียงอย่างเดียวเลย ธรรมดา 30 บาท พิเศษ 40 บาทครับ ร้านนี้มาทานแล้ว 2-3 ครั้ง ชอบดูลุงกับป้าทำ ขยันขันแข็งดี สำหรับวันนี้ที่ทานผมทานข้าวมันไก่พิเศษ ทานที่ร้าน 1 จาน และซื้อข้าวมันไก่ธรรมดากลับไปทานอีก 2 ห่อครับ น้ำจิ้มที่นี่จะมีเป็นน้ำจิ้มข้าวมันไก่ 1 อย่าง และซอสหวานอีก 1 อย่าง หลาย ๆ คนชอบทานกัน รสชาติใช้ได้ทั้งคู่ครับ ด้านข้าวมันก็หอมธรรมดา ไม่โดดเด่น น้ำซุปอร่อยกลมกล่อม โดยรวมแล้วให้ไปที่ 3 ดาวครับ หากใครมองหาอาหารเช้าร้อน ๆ อร่อย ๆ ร้านนี้ก็เป็นตัวเลือกที่ดีได้ครับ

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (1,263)